ระเบียบคณะกรรมการข้าราชการฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง (ฉบับที่ 3) พ.ศ. 256

ระเบียบคณะกรรมการข้าราชการฝ่ายศาลปกครอง

ระเบียบคณะกรรมการข้าราชการฝ่ายศาลปกครอง
ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง
(ฉบับที่ ๓)
พ.ศ. ๒๕๕๖

โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครองว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง
เพื่อกำหนดให้ลูกจ้างประจำ ลูกจ้างชั่วคราว ของสำนักงานศาลปกครอง
ตลอดจนพนักงานราชการศาลปกครองมีเครื่องแบบและการแต่งกายที่ชัดเจนและเหมาะสม

อาศัยอำนาจตามความในมาตรา ๘๔ วรรคหนึ่ง (๕) และ (๑๑)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครอง จึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง
ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง
(ฉบับที่ ๓) พ.ศ. ๒๕๕๖

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้เพิ่มบทนิยามคำว่า ลูกจ้างของสำนักงานศาลปกครอง ในข้อ ๔
ของระเบียบคณะกรรมการข้าราชการฝ่ายศาลปกครอง
ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง พ.ศ.
๒๕๔๔
ลูกจ้างของสำนักงานศาลปกครอง หมายความว่า
ลูกจ้างประจำและลูกจ้างชั่วคราวของสำนักงานศาลปกครอง
และให้หมายความรวมถึงพนักงานราชการศาลปกครองด้วย

ข้อ ๔  ให้เพิ่มความต่อไปนี้เป็นข้อ
๑๔/๑ ของระเบียบคณะกรรมการข้าราชการฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง
พ.ศ. ๒๕๔๔
ข้อ ๑๔/๑  เครื่องแบบปฏิบัติราชการ
ให้ข้าราชการฝ่ายศาลปกครองแต่งในโอกาสที่ปฏิบัติหน้าที่บังคับคดีปกครอง
และให้ลูกจ้างของสำนักงานศาลปกครองแต่งในโอกาสที่ปฏิบัติหน้าที่เดินหมาย
ในกรณีที่เป็นการสมควรเพื่อประโยชน์ในการปฏิบัติราชการ
เลขาธิการสำนักงานศาลปกครองจะกำหนดให้ข้าราชการฝ่ายศาลปกครองหรือลูกจ้างของสำนักงานศาลปกครองแต่งในโอกาสอื่นที่เหมาะสมก็ได้

ข้อ ๕  ให้เพิ่มความต่อไปนี้เป็นหมวด
๓ ของระเบียบคณะกรรมการข้าราชการฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้างของสำนักงานศาลปกครอง
พ.ศ. ๒๕๔๔
หมวด ๓
เครื่องแบบและการแต่งกายของลูกจ้างของสำนักงานศาลปกครอง

ข้อ ๑๖  เครื่องแบบลูกจ้างของสำนักงานศาลปกครองมี ๓
ชนิด คือ
(๑) เครื่องแบบปฏิบัติราชการ
(๒) เครื่องแบบพิธีการ มี ๓ ประเภท คือ
(ก) เครื่องแบบปกติขาว
(ข) เครื่องแบบครึ่งยศ
(ค) เครื่องแบบเต็มยศ
(๓) เครื่องแบบประจำสำนักงาน

ข้อ ๑๗  เครื่องแบบปฏิบัติราชการตามข้อ ๑๖ (๑)
ให้ใช้อินทรธนูอ่อน ติดทับเสื้อเหนือบ่าทั้งสองข้างจากไหล่ไปคอ ขนาดกว้าง ๔
เซนติเมตร ยาวตามความยาวของบ่า พื้นสีกากี ด้านคอปลายมนมีแถบกว้าง ๑ เซนติเมตร
สีเหลืองหรือสีทอง ติดตามขวางอินทรธนู และมีวงกลมขนาดเส้นผ่าศูนย์กลางวงใน ๑
เซนติเมตร อยู่เหนือแถบบน ในกรณีที่มีมากกว่า ๑ แถบ ให้เว้นระยะระหว่างแถบ ๖
มิลลิเมตร โดยให้แสดงเครื่องหมายตำแหน่งบนอินทรธนู ดังต่อไปนี้
(๑) ลูกจ้างประจำและพนักงานราชการศาลปกครองพิเศษ มี ๓ แถบ
(๒) พนักงานราชการศาลปกครองทั่วไป มี ๒ แถบ
(๓) ลูกจ้างชั่วคราว มี ๑ แถบ
ทั้งนี้ตามแบบท้ายระเบียบนี้

ข้อ ๑๘  เครื่องแบบพิธีการตามข้อ ๑๖ (๒)
ให้ใช้อินทรธนูแข็ง ติดทับเสื้อเหนือบ่าทั้งสองข้างจากไหล่ไปคอ ขนาดกว้าง ๔
เซนติเมตร ยาวตามความยาวของบ่า พื้นกำมะหยี่หรือสักหลาดสีดำมีแถบสีทองกว้าง ๕
มิลลิเมตร เป็นขอบ ด้านคอปลายมน
ติดดุมโลหะสีทองตราครุฑพ่าห์ขนาดเล็กปักดิ้นสีทองแสดงเครื่องหมายตำแหน่งบนอินทรธนู
ดังต่อไปนี้
(๑) ลูกจ้างประจำ ปักดิ้นสีทองลายดอกประจำยามและใบเทศ ๓ ช่อ
ลายดอกประจำยามและใบเทศยาวไม่เกิน ๓ ใน ๔ ส่วนของอินทรธนู
(๒) พนักงานราชการศาลปกครองพิเศษ ปักดิ้นสีทองลายดอกพิกุล มีดอก ๓
ดอก ลายดอกพิกุลยาวไม่เกิน ๓ ใน ๔ ส่วนของอินทรธนู
(๓) พนักงานราชการศาลปกครองทั่วไป ปักดิ้นสีทองลายดอกพิกุล มีดอก ๒
ดอก ลายดอกพิกุลยาวไม่เกินครึ่งหนึ่งของอินทรธนู
(๔) ลูกจ้างชั่วคราว ปักดิ้นสีทองลายดอกประจำยามและใบเทศ ๑ ช่อ
ลายดอกประจำยามและใบเทศยาวไม่เกิน ๑ ใน ๔ ส่วนของอินทรธนู
ทั้งนี้ตามแบบท้ายระเบียบนี้

ข้อ ๑๙  ให้นำแบบเครื่องหมายแสดงสังกัดตามข้อ ๙
และลักษณะเครื่องแบบประจำสำนักงานตามข้อ ๑๐ ในส่วนของข้าราชการฝ่ายศาลปกครอง
มาใช้กับลูกจ้างของสำนักงานศาลปกครองด้วย

ข้อ ๒๐  ในกรณีที่ระเบียบนี้มิได้กำหนดไว้เป็นการเฉพาะ
ให้นำเครื่องแบบและการแต่งกายของลูกจ้างประจำตามระเบียบสำนักนายกรัฐมนตรี
ว่าด้วยเครื่องแบบลูกจ้างประจำ และให้นำการแต่งกายของข้าราชการฝ่ายศาลปกครองตามที่กำหนดไว้ในหมวด
๒ ของระเบียบนี้
มาใช้บังคับกับเครื่องแบบและการแต่งกายของลูกจ้างของสำนักงานศาลปกครองด้วยโดยอนุโลม

ประกาศ
ณ วันที่ ๓๑ มกราคม พ.ศ. ๒๕๕๖
หัสวุฒิ
 วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง

[เอกสารแนบท้าย]

๑. อินทรธนูและเครื่องหมายตำแหน่งบนอินทรธนูของลูกจ้างของสำนักงานศาลปกครอง

(ดูข้อมูลจากภาพกฎหมาย)

ปริยานุช/ผู้จัดทำ
๑๔ กุมภาพันธ์
๒๕๕๖

ณัฐพร/ผู้ตรวจ
๑๔ กุมภาพันธ์
๒๕๕๖

[๑] ราชกิจจานุเบกษา
เล่ม ๑๓๐/ตอนที่ ๑๖ ก/หน้า ๑๓/๑๓ กุมภาพันธ์ ๒๕๕๖